Mazurek, Milan, poslanec NR SR (2022-05-24):
Máme tu krásnu, súcitnú chvíľku, keď celé plénum zrazu pomáha spoločne rodinám, pomáha deťom, kedy jedni poslanci opozície, ktorým sa nechcem veľmi venovať, lebo to nemá cenu, hovoria z duše poslancom OĽANO, keď Igor Matovič hovorí z duše kotlebovcom, tarabovcom. Tí potom jedni cez druhých s využitím tých najprimitívnejších útokov, klamstiev, výmyslov útočia na mňa, nie preto, že by boli nahnevaní reálne na mňa, ale na to, že ich hanobia, dehonestujú a urážajú ich vlastní voliči, ktorých postupne strácajú, lebo ich voliči nechcú, aby podporili blázna v jeho funkcii a v tom vyčíňaní, ktoré tu predvádza. Hnevať sa môžu kľudne na mňa, môžu použiť tie najväčšie výmysly preto, aby argumentovali, prečo je dôležité podporiť tento nezmyselný návrh zákona. Vo finále to mne môže byť, drahí kolegovia, úplne jedno, úplne jedno. Ja som tu mohol byť úplne ticho. Mohol som vystúpiť, povedať, prečo nepodporím tento návrh zákona, prečo je zlý, a nechať to všetko na médiá. Veď keď si dneska otvoríte ktorékoľvek médium, všade máte Matovič – ĽSNS, Matovič – ĽSNS, Matovič – Taraba a tak ďalej. Stále ste v spoločných titulkoch, dávajú vás dokopy. Vaši voliči by sa postarali o všetko. Keby som chcel, som ticho, poviem, prečo to je nesprávne, a počkám, kým vy sami dobrovoľne ukážete všetkým vašim voličom, že jediná zmysluplná nádej na nejakú budúcnosť je hnutie REPUBLIKA. Ja som tu ale vystúpil preto, aby som vám v dobrom, v dobrom povedal, že robíte obrovskú chybu. Keď si to vypočujete v mojej minulej rozprave, je to tam povedané. Robíte podporou Matoviča obrovskú chybu. Obrovskú chybu preto, že podporujete takých, ako je tento (rečník ukázal smerom do pléna), blázon, ktorý môžeme byť radi, že je oblečený, a teraz sa tu vysmieva priamo pred pultom, ktorý sa nevie chovať nikdy. Robíte obrovskú chybu, pretože podporujete absolútne dehonestačný voči opozícii legislatívny proces a pretože práve v roku 2022, keď rodiny potrebujú podporu, keď rodiny potrebujú vidieť nejaké riešenia, tak vy im prinášate riešenia v roku 2023. Skrátka to nestačí! Áno, tak ako som to povedal, nestačí to v tejto chvíli, je toho málo a dalo by sa urobiť omnoho viac. Lenže neurobí sa omnoho viac, nie kvôli tomu, že tento tu blázon Jozef Pročko sa tu správa ako nepríčetný, ľutujem divákov, že nevidia tú kameru, ako sa správa, ale dobre, to je on. My sme zvyknutí. To je váš kamarát, váš koaličný partner možno po novom! Ale tu ide o niečo ďaleko viac. Tu ide o to, že vy ste schopní v obhajobe Igora Matoviča zájsť až do nepríčetných rovín. Tu sa za 1,2 miliardy eur mohlo urobiť neporovnateľne viac a vy to všetci dobre viete! Práve o tomto je kritika tohto návrhu. Dalo sa urobiť neporovnateľne viac, lenže ide tu o egoistické supermaniere jedného človeka, ktorý potrebuje zapísať svoje meno do dejín Slovenskej republiky a je mu úplne jedno ako. Pritom už sa mu to dávno podarilo – celoplošným testovaním, očkovacím bonusom, lotériami, absolútnym rozhadzovaním stoviek a miliárd na nezmyselné hlúposti, ktoré dnes v rozpočte chýbajú, na nezmysly, ktoré v rozpočte chýbajú naozaj. Ja by som doprial všetkým poslancom, všetkým občanom vidieť tú nepríčetnú tvár Jozefa Pročka, vášho najlepšieho kamaráta zrejme, ktorý spoločne s vami bude chrániť rodiny. To je úžasné! Naozaj úžasné vidieť takúto neskutočnú jednotu. Princíp toho celého, v čom spočíva kritika opozície, prečo sa nemôže podporiť tento návrh zákona, je, že Igor Matovič tu výmenou za stovky miliónov eur, úplne nezmyselným spôsobom rozhádzané, zapisuje svoje egoistické maniere do dejín Slovenskej republiky. O tom to tu je. V minulej rozprave som sa snažil byť čo najviac konštruktívny a povedať vám, že my sme ochotní baviť sa o daňovom bonuse, sme ochotní baviť sa o rodinnom prídavku, ale vy dobre viete, že to nikdy nebude možné, pretože on to bez tých svojich krúžkov nikdy neurobí. Neurobí to kvôli tomu, že práve tie krúžky sú dôvod, prečo to predložil a prečo to skombinoval s mnohými ďalšími vecami. Vy sami dobre viete, všetci tí, ktorí chcete Igora Matoviča zachrániť, tí, ktorí ho chcete podporiť, že keby priniesol tri rôzne návrhy, prídavky na deti, tak sa vedie normálna zmysluplná debata, priniesol daňový bonus, tak sa vedie v tomto pléne normálna debata. Ale on to musel, s nikým neodkomunikovaný návrh, ktorého dôsledky si ťažko vieme predstaviť, len tak hodiť. Na vláde tam napísal 486 zamestnancov do dôvodovej správy a 9 miliónov. Všetci klamú, klame Sulík, klame Kolíková, klame Matovičov vlastný návrh, pod ktorý sa podpísal, lebo v návrhu, ktorý doručil do parlamentu, to už nie je. Vy sa vraj dohodnete teda, či to bude 50, či 100, či 150, či 300 zamestnancov, lebo presne Igor Matovič je ten konštruktívny typ, že keď sa to tu schváli a on si vytvorí svoj systém za 400 miliónov na krúžky, tak pozve Martina Beluského, Martin, poď sem a my sa spoločne dohodneme, či budeme kontrolovať každý desiaty, päťdesiaty, stý krúžok. Naivita malého dieťaťa. On si to určí, ako bude chcieť, a vy mu k tomu dávate možnosť, či 200, či 500, či 100, či 10 zamestnancov. On sám si povie, koľko ich bude mať, a vy mu k tomu dávate voľnú ruku. Toto je presne ten problém. Načo je to v tejto chvíli dobré? My sme prišli s protinávrhmi, ktoré môže táto vláda bez problémov urobiť. Každý dobre vie, že keď chcú zobrať Slovnaftu za ruskú ropu, mohli zastropovať palivá. Každý dobre vie, že keď majú 400 miliónov na krúžky, tak sa mohli venovať cenám potravín. Všetci dobre viete, aké eldorádo na Slovensku majú zahraničné reťazce, že zhodnocujú svoj kapitál násobne väčším spôsobom ako v zahraničí, v západnej Európe. Ja neviem teraz z hlavy tie čísla, ale viete dobre, že je to násobne viac, kdekoľvek si to môžete nájsť. Táto vláda bola schopná prijať normálne návrhy o hospodárskej mobilizácii, ktorými prikazujú občanom v prípade rozhodnutia okresného úradu prijať do vlastného domova nejakých utečencov alebo nejakých vojakov, kohokoľvek. Môžu im zobrať akýkoľvek majetok. Ale táto vláda sa bojí zakročiť proti reťazcom, aby im zastropovala ceny potravín, aby im povedala, nie, nebudeš mať 80-percentnú maržu na základných potravinách, ale 10-, 20-percentnú, pretože je to v národnom záujme, pretože nás nezaujíma, že ty si chceš ako korporát kupovať nejakú novú jachtu v Karibiku. Mohla to urobiť, ale kašle na to. Ona radšej zoberie starostovi, aby vypol ľuďom verejné osvetlenie, ona radšej zobere nejakému mestu, aby zvýšilo cenu za odvoz odpadu. To je riešenie tejto vlády! A to je to, čo opozícia kritizuje. A vy viete veľmi dobre, že sa to dá urobiť. Táto vláda pokojne mohla zobrať bankárom, ktorí naozaj potrebujú dnes kupovať nové jachty. Ale nie, táto vláda radšej zoberie obyčajným ľuďom, ktorí to následne zaplatia na vyšších cenách v tých mestách a obciach. Nikto nevyvrátil, že to, k tomu dôjde. Naopak, starostovia, primátori, župani, tí všetci povedali, že k tomu dôjde, len koalícii to je jedno. A tí, ktorých chcú podporiť, majú zrejme taký istý názor. To sú obrovské a zásadné problémy, tu sú obrovské iné zdroje, ktoré mohli na to využiť. Tu sú úplne iné mechanizmy, ktoré mohli pomôcť úplne všetkým a nerozdeliť spoločnosť na jednu a druhú skupinu. Mohli pomôcť dôchodcom, mohli pomôcť rodičom, ktorí nemajú, rodičom, ktorí majú menej detí, mohli pomôcť ľuďom, ktorí nemajú deti, mohli pomôcť všetkým tým, že by znížili ceny palív, tým, že by znížili ceny potravín. A na to tých 1,2 miliardy mohlo výborne postačiť na vysoké opatrenia. Ale nie, vy radšej prídete a podporíte mu nejaké jeho krúžky, lebo on chce krúžky, on musí mať krúžky. On si ich ráno vymyslí, na druhý deň ich hodí do parlamentu a vy ochotne pricválate: Igor, my chceme s tebou konštruktívne rokovať, veď ty si známy tým, že s tebou sa dá normálne hovoriť, ty si normálny, príčetný, rozumný, inteligentný človek, ktorý dá na iné rozumné návrhy a ty sa s nami dohodneš. A takto to všetko zrazu je. Dva roky, čo sme tu poznali Igora Matoviča, to zrazu neplatí, zrazu je konštruktívny, zrazu je rozumný, zrazu sa s ním dá normálne dohodnúť a zrazu ideme spolu s ním pomáhať rodinám. Neskutočné, fakt neskutočné! O tomto je tá kritika opozície. Rozhajdákajú sa peniaze na jeho ďalšiu atómovú zbraň, pritom sa mohli použiť omnoho lepšie, omnoho zmysluplnejšie. Nemuselo tu byť, a to je jedno, či 50, či 100, či 150, či 500 úradníkov, ktorí by to kontrolovali, lebo by sa dali použiť tie prostriedky úplne inak, a o tomto je naša kritika. Vy dobre vidíte aj v opozícii, tí, ktorí to chcete podporiť, tí, ktorí chcete podržať Igora Matoviča, že po tom, čo mu neprešiel ten návrh na to, aby tu bol vzatý Fico do väzby, že po tom, čo sa mu Sulík verejne vysmial, po tom, čo tu prebieha táto neuveriteľná hádka medzi SaS-kou a medzi ďalšími stranami, ktorú my si v opozícii užívame, smejeme sa nad tým, ako fantasticky si táto vláda navzájom nakladá, že tu ani opozíciu nepotrebuje, tak po tom všetkom, keď viete, že keby Igor Matovič teraz pohorel, opäť pohorel a pochopil, že v tomto pléne mu žiadna z jeho kravín, neprediskutovaných kravín, ktoré nie je schopný dať do normálneho medzirezortného pripomienkového konania, čo kľudne s tými krúžkami urobiť mohol, kľudne to urobiť mohol, len nechce, lebo on neznesie iný názor, on ho potreboval schváliť hneď, okamžite a nájsť si na to politickú podporu. Kľudne to mohol urobiť. A keby to prešlo normálnym konaním a vyrobil sa z toho dobrý návrh, tak by sme to možno podporili aj my, keby to bolo normálne oddiskutované a vedeli by sme, že sa to funguje. A nie tak, že on to povie, presaďme to, a minister školstva povie, nebude to fungovať. Ale ja ako opozičný poslanec za to mám hlasovať, lebo je to vraj dobré, lebo je to vraj dobré. Áno, môže to byť len nejaké politické gesto konkrétneho ministra zo strany, ktorá je proti Matovičovi. Ale o to tu teraz nejde. Takýto legislatívny proces predsa ja ako opozičný poslanec akceptovať nemôžem, nesmiem. Môžem snáď čakať od tejto vlády trochu viac, môžem snáď čakať nejaké zmysluplné činy, môžem snáď očakávať konštruktívne fungovanie. A vy veľmi dobre viete, akú má Matovič povahu, aký je zákerný, už skoro ako Martin Beluský, aký je pomstychtivý, ako dokáže útočiť a klamať, ako dokáže nenávidieť svojich oponentov a že keby mu tu neprešiel ďalší návrh, tak sa spustí tornádo udalostí. A čo je krajšie pre opozíciu, ktorá vie, že hlasovaním za tento návrh pomôže občanom na Slovensku len omrvinkami a aj to len určitým skupinám a hovorím o tomto roku. Čo je krajšie pre opozíciu vidieť, že si títo idú navzájom po krku, že tu Matovičovi nič neprejde, že tu SaS-ke nič neprejde, že táto koaličná kríza prerástla do absurdných rozmerov. Výmenou za čo máte Matovičovi dobiť baterky, aby o tri mesiace prišiel s ďalšou bombou? A čo, zase si sadnete a budete konštruktívne rokovať, o deviatej vám to tu hodí, o jedenástej mu to podporíte? Výmenou za čo mu chcete pomôcť udržať sa normálne pri zmysloch? On vidí, že v parlamente má stále niekoho, kto mu podporí každú jednu jeho nezmyselnú hlúposť. Vždy nájde niekoho, kto sa ochotne prepožičia na to, aby tomuto človeku legitimizoval všetko to, čo tu robil, všetko to, čo tu dva roky vystrájal, všetko to, akým spôsobom pristupoval k tomuto parlamentu. A je úplne jedno, koľko klamstiev, koľko hanebných útokov si vymyslíte. Vy sami dobre viete, že nie ja som ten, ktorý vás tu najviac kritizuje, ale vaši voliči. A to si vybavte sami! Keď vaši voliči nechcú, aby ste podporili Matoviča, je to váš problém, nie môj. Môžete argumentovať, môžete povedať čokoľvek, len chcete, ale reálne ľudia nechcú v tomto roku 23 eur na daňovom bonuse, lebo to ich nezachráni. Oni chcú, aby Matovič pochopil, že takto sa správať k Slovensku nesmie. Oni chcú, aby Matovič videl, že nie je normálne, že niekto si tu ráno niečo zmyslí a poobede majú všetci na Slovensku skákať tak, ako on vo svojej chorej hlave píska. Oni chcú, aby videli, že nemôže niekto len tak z večera do rána napísať návrh za stovky miliónov eur a len tak to hodiť. Celé Slovensko sa mu postaví naproti, nemá to ničím kryté, rozpúta peklo nielen v Národnej rade, ale v spoločnosti, ktorá si ide po krku, a že mu tu nájde poslancov, ktorí to ochotne podporia? Čo iné môže pomôcť koaličnej kríze? Čo je lepšie pre Slovensko? Matovič s nabitými baterkami a so smiešnym návrhom, ktorý v tomto roku veľa nepomôže a v ďalšom roku rozhajdáka stovky miliónov eur do priepasti, alebo vláda v nejakej demisii, vláda, ktorá si nemôže prísť na meno, vláda, kde jedna s druhou stranou si idú po krku. Ja vám poviem rovno. Oni majú úplne opačný záujem ako ja. Ja ako opozičný poslanec, ktorý tu dva roky videl vyčíňanie tejto vlády a ktorý túto vládu už nemôže trpieť a ktorý si praje to, čo podľa mňa väčšina obyvateľov Slovenska, a to sú predčasné parlamentné voľby a koniec tejto vlády, ja chcem, aby táto vláda padla za každú cenu. A nevymením to za to, že dnes prídem s pseudonávrhom, kde Matovičovi umožním naďalej vystrájať a poviem mu, áno, Igor, je super, že dnes hodíš ľuďom takúto kosť, zatiaľ čo na kopec iných nezmyslov si dokázal vyhodiť zo dňa na deň neskutočné miliardy. Neurobím to, že prídem a budem legitimizovať to, čo tu rozprával, že on pomohol 800-tisíc dôchodcom, ktorí sa zaočkovali, a že teraz pomôže ďalším miliónom ľuďom, ale že to nie je predsa na to, aby on pomáhal každému, že štát tu nie je na to, aby pomáhal každému. Takže nezaočkovaný dôchodca môže podľa Igora Matoviča kľudne aj zdochnúť, tomu nemusí pomáhať. Vy viete veľmi dobre, že keď toto schválite, túto pseudopomoc, tieto omrvinky v roku ´22, tak Igor Matovič nepríde celé leto s ničím ďalším. Zase sa budú hádať, zase sa budú naťahovať. SaS-ka z vlády neodíde, SaS-ka sa chce z vlády nechať vyštvať, oni neodídu, pretože by im to poškodilo. Lenže celé ďalšie mesiace si už nikto na dôchodcov, na ceny palív, na ľudí, ktorí nemajú deti, ani nespomenie. A Igor Matovič bude mať argument, veď on predsa pomohol rodinám s pomocou kotlebovcov, tarabovcov, on predsa rozdal desiatky eur ľuďom, ktorí dnes cítia obrovské zvyšovanie cien prakticky všetkého. On predsa sa postaral o to, aby v roku 2023 navýšil daňový bonus pre deti do 15 rokov na sto eur, v roku 2023. A toto všetko máme my podporiť? Ja vám to hovorím úplne vážne. Úplne inak by sa každý jeden poslanec v tomto pléne rozprával o tomto návrhu, keby tam neboli tie krúžky, keby sa to tu viedlo úplne iným spôsobom, keby sa normálne navrhlo zvýšenie daňového bonusu, keby nemusel s každým jedným takýmto návrhom vytvoriť celospoločenský konflikt. Bolo naozaj nutné dostať sa do bodu, že máte mestá a obce v štrajkovej pohotovosti? To bolo nutné? Nedalo sa to naozaj urobiť inak? Ako tu bolo povedané, od októbra alebo novembra minulého roku tu opozícia nalieha na to, aby sa niečo s cenami a s opatreniami v tomto rozsahu robilo. Neurobilo sa nič, absolútne nič. A dnes keď sa príde, tak je to zase tým istým spôsobom. A to je celé. My to skrátka nechceme legitimizovať. My nechceme, aby bol štát riadený v konštantnom chaose, v konštantnom chaose naozaj. Nechceme prísť a povedať Igorovi, áno, výmenou za 23 eur, ktorými rodinám nepomôžeš, ti dáme stovky miliónov eur na absolútnu hlúposť, ktorá nie je s nikým odkomunikovaná. A nechceme, aby mu všetci dobili baterky a zistil, že on si vlastne môže dovoliť všetko. Lebo naozaj, keď mu toto prejde, on sa dostane do stavu, v ktorom si povie, že ja môžem všetko. Ja prídem s akoukoľvek hlúposťou, veď ja si konštruktívne sadnem s Martinom Beluským, s Tomášom Tarabom a my sa dohodneme a bude všetko fajn. A práve o tomto je celá naša kritika. To, že ste sa znížili k rovinám nejakých trápnych urážok, to, že nechcete akceptovať, že práve Igor Matovič, ktorému by tento návrh neprešiel, by sa začal správať tak nepríčetne, že to by bola najlepšia cesta k deštrukcii tejto vlády, k úplnej deštrukcii tejto vlády, to, že nedokážete uniesť tú kritiku, nie odo mňa, ale od vašich vlastných voličov, to je váš problém. Ale ja vám teraz poviem na rovinu. Ak teda nechcete počúvať moju dobre mienenú radu, že robíte dobrú, obrovskú chybu, kľudne si nepočúvajte. Tak urobte to najlepšie, čo považujete za vhodné, zahlasujte za to, pomôžte Igorovi Matovičovi, kľudne mu to navýšte, dajte mu aj dve miliardy na jeho krúžky, odhlasujte mu to. Ak si myslíte, že konáte správne, v poriadku, veď keď je to tak jednoduché, nemusíte si tu predbiehať, kto urazí viac Mazureka alebo hnutie REPUBLIKA. Natočte videjká, aké je to fantastické, ako ľudia, vy tomu nerozumiete, nikto tomu nerozumie, Igor je skvelý a normálne sme sa s ním dohodli a prišli sme so skvelým návrhom, my mu ho preto podporíme. Veď to kľudne urobte! Mňa do toho ťahať nemusíte, veď to budete mať jednoduché. Vyhráte na plnej čiare, moje argumenty budú rozprášené, ľudia si povedia, áno, je to dobrý návrh, chce pomôcť rodinám, má to zmysel, musíme to podporiť, robíme veľmi dobre, moji poslanci za to či ono, za tú či onú politickú stranu sú výborní a ja som rád, že to Igorovi podporili. A nie je problém, nie je problém, naozaj. Viete dobre, že s týmto skrátka nepochodíte. Čiže toľko asi z našej strany. Ja si myslím, že tu už je úplne jasné, ako to dopadne, jako to Igor nazval, prorodinná koalícia je tu jasne vytvorená. Ja vám k nej fandím, kľudne pokračujte ďalej, kľudne si vymýšľajte, klamte, tak ako to tu predviedol Beluský, ja s tým nemám problém. Je to vaša vlastná voľba, vaše vlastné rozhodnutie, kľudne si točte primitívne videá. Urážajte, využívajte osobné útoky na to, aby ste... Kľudne sa môžete správať jak Pročko, sadnúť si k nemu, veď si budete možno rozumieť, ale ja vám hovorím v dobrom, je to o vás a vašich vlastných voličoch. My toto nepodporíme, pretože toto nepovažujeme za adekvátnu pomoc ľuďom, ktorú si zaslúžia pri všetkých tých miliardách, ktoré tu boli rozhajdákané za sprostosti, ale, naopak, požadujeme omnoho viac. A my na rozdiel od vás vieme, že s Igorom Matovičom sa normálne, príčetne rozprávať v tejto téme nedá, lebo keď niekto bojuje proti tým jeho krúžkam, tak je proste blázon, idiot, hlupák, po novom fašista alebo neviem čo, ako vás nazval v Exprese, že vy ste tí menší fašisti alebo čo. Ja neviem. Majte to, ako chcete, veľa šťastia. (Rečník dvakrát tleskol rukami.)